”Au fost foarte multe situaţii în ultima lună când mă întâlneam cu tot felul de cetăţeni mai tineri sau mai puţin tineri prin sediu, pe care nu-i cunoşteam. Pe unii îi şi salutam, le dădeam bună ziua şi nici măcar nu răspundeau. Şi atunci am spus că la noi în sediu nu este Gara de Nord, nici măcar autogară. Este un sediu de partid - un partid responsabil, serios şi respectat în care vreau să funcţioneze doar cei care sunt implicaţi în campania electorală şi atât”, a spus joi preşedintele PSD, Liviu Dragnea.

Întrebat dacă se teme de procurori sau de faptul că ar putea fi ascultat, liderul PSD a negat că acesta ar fi motivul restricţionării accesului în sediu, ci mai degrabă teama ca adversarii să nu afle strategia electorală a PSD.

”Nu mă tem nici de procurori, îi respect foarte mult, nu mă tem nici de serviciile secrete, nu cred că cineva se gândeşte că eu nu sunt ascultat. Noi nu avem de ascuns lucruri faţă de instituţii ale statului, dar fiind într-o campanie electorală, înseamnă că suntem într-o competiţie electorală, asta înseamnă că avem şi adversari politici. Sigur că fiecare partid îşi face o strategie în limitele legii, o strategie pe care nu vrem să o afle şi ceilalţi, că s-a mai întâmplat, nu e nimic spectaculos”, a mai spus Dragnea.